VSRS Sklep I Kr 49/2016
Sodna praksa Vrhovnega sodišča, 2016-12-08

Branko Masleša (preds.), Barbara Zobec (poroč.), Maja Tratnik

krajevna pristojnost - spor o pristojnosti - sklep o prenehanju veljavnosti vozniškega dovoljenja

Na podlagi tretjega odstavka 114. člena Zakona o sodiščih je območje krajevne pristojnosti okrajnih sodišč določeno s katastrskimi občinami. Uredba Vlade RS, ki bi določila katastrske občine, ki obsegajo območje posameznega okrajnega sodišča, še ni sprejeta, zato so katastrske občine, ki spadajo pod določen sodni okraj, še vedno določene z Zakonom o postopku za ustanovitev, združitev oziroma spremembo območij občine ter območjih občin.

Za odločanje v tej zadevi je pristojno Okrajno sodišče v Mariboru.

1. Okrajno sodišče v Mariboru je s sodbo PR 510/2016 z dne 29. 9. 2016 storilca D. G. spoznalo za odgovornega za storitev prekrška po 4. točki petega odstavka 105. člena Zakona o pravilih cestnega prometa, za katerega mu je izreklo globo 1.200,00 EUR in 18 kazenskih točk v cestnem prometu. Sodišče je obdolžencu dovolilo plačilo globe v mesečnih obrokih, naložilo pa mu je tudi plačilo sodne takse. Storilec zoper sodbo ni vložil pravnega sredstva. V isti zadevi o prekršku je Okrajno sodišče v Mariboru s sklepom PR 510/2016 z dne 10. 8. 2016 obdolžencu začasno odvzelo vozniško dovoljenje in mu prepovedalo nadaljnjo vožnjo, s sklepom PR 510/2016 z dne 29. 8. 2016 pa je ugodilo obdolženčevemu predlogu za začasno vrnitev vozniškega dovoljenja in mu slednje tudi vrnilo.

2. Ministrstvo za pravosodje, Oddelek za kazensko evidenco in evidenco pravnomočnih sodb in sklepov o prekrških je 4. 11. 2016 obvestilo Okrajno sodišče v Mariboru, da je imel storilec D. G. 3. 11. 2016 v evidenci vpisanih skupaj 18 kazenskih točk ter da je zgoraj navedena sodba postala pravnomočna 18. 10. 2016. Okrajno sodišče v Mariboru je s sklepom EPVD 362/2016 z dne 9. 11. 2016 sklenilo, da ni krajevno pristojno za odločanje o prenehanju veljavnosti storilčevega vozniškega dovoljenja, zato je zadevo odstopilo izključno krajevno pristojnemu Okrajnemu sodišču v Celju. Slednje pa meni, da je za odločanje o prenehanju veljavnosti vozniškega dovoljenja v tej zadevi krajevno pristojno Okrajno sodišče v Mariboru, zato je sprožilo spor o pristojnosti.

3. V sporu o pristojnosti Okrajno sodišče v Celju navaja, da D., kjer ima storilec prijavljeno stalno prebivališče, spada v občino Oplotnica, slednja pa spada pod pristojnost upravne enotes Slovenska Bistrica. Zato Okrajno sodišče v Celju meni, da obravnavana zadeva spada v sodni okraj Okrajnega sodišča v Slovenski Bistrici. Za odločanje o prekrškovnih zadevah Okrajnega sodišča v Slovenski Bistrici pa je pristojno Okrajno sodišče v Mariboru.

4. Po prvem odstavku 83. člena Zakona o prekrških (v nadaljevanju ZP-1) o sporu o pristojnosti med okrajnimi sodišči odloča skupno neposredno višje sodišče. V obravnavanem primeru gre za spor o pristojnosti med okrajnima sodiščema z območij Višjega sodišča v Celju in Višjega sodišča v Mariboru, zato je za odločanje o sporu o pristojnosti pristojno Vrhovno sodišče.

5. Za izdajo sklepa o prenehanju veljavnosti vozniškega dovoljenja je pristojno okrajno sodišče po stalnem ali začasnem prebivališču storilca (četrti odstavek 214. člena ZP-1).

6. Na podlagi tretjega odstavka 114. člena Zakona o sodiščih (Uradni list RS, št. 19/1994 in nasl., v nadaljevanju ZS) je območje krajevne pristojnosti okrajnih sodišč določeno s katastrskimi občinami. Uredba Vlade RS, ki bi določila katastrske občine, ki obsegajo območje posameznega okrajnega sodišča, še ni sprejeta (četrti odstavek 114. člena ZS-H, ki je bil objavljen v Uradnem listu RS, št. 45/2008), zato so katastrske občine, ki spadajo pod določen sodni okraj, še vedno določene z Zakonom o postopku za ustanovitev, združitev oziroma spremembo območij občine ter območjih občin (Uradni list SRS, 28/1980 in nasl., v nadaljevanju ZPUZSO). Omenjeni zakon je bil sicer razveljavljen z Zakonom o ustanovitvi občin ter določitvi njihovih območij (Uradni list RS, št. 60/1994 in nasl.), ki pa katastrskih občin ne določa in zato pri določanju območja krajevne pristojnosti ni relevanten. Tako iz navedb Okrajnega sodišča v Celju kot iz podatkov v spisu izhaja, da ima storilec stalno prebivališče na naslovu D., Slovenske Konjice. Naselje D. sicer res spada pod poštni okoliš Slovenske Konjice, vendar pa je del katastrske občine Zgornje Grušovje. Po določbi 53. točke 8. člena ZPUZSO, ki se uporablja na podlagi tretjega in četrtega odstavka 114. člena ZS v zvezi s prehodno določbo 24. člena ZS-H, katastrska občina Zgornje Grušovje spada pod občino Slovenska Bistrica. Slednja pa spada pod sodni okraj Okrajnega sodišča v Slovenski Bistrici. Od 1. 10. 2013 dalje o zadevah o prekrških, za reševanje katerih je pristojno Okrajno sodišče v Slovenski Bistrici, odloča Okrajno sodišče v Mariboru.

7. Glede na navedeno je za odločanje v obravnavanem primeru krajevno pristojno Okrajno sodišče v Mariboru.

Zakon o prekrških (uradno prečiščeno besedilo) (2006) - ZP-1-UPB3  - člen 214, 214/4

Zakon o sodiščih (1994) - ZS  - člen 114, 114/3, 114/4

Zakon o postopku za ustanovitev, združitev oziroma spremembo območja občine ter o območjih občin (1980) - člen 8, 8-53

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.